CELEX: 32022D0098
Language: hu
Date: 2022-01-25 00:00:00
Title: A Tanács (EU) 2022/98 végrehajtási határozata (2022. január 25.) a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Magyarországnak nyújtandó ideiglenes támogatásról szóló (EU) 2020/1561 végrehajtási határozat módosításáról

2022.1.26.   
               
               
                  HU
               
               
                  Az Európai Unió Hivatalos Lapja
               
               
                  L 17/42
               
            
         A TANÁCS (EU) 2022/98 VÉGREHAJTÁSI HATÁROZATA
         (2022. január 25.)
         a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Magyarországnak nyújtandó ideiglenes támogatásról szóló (EU) 2020/1561 végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre (1) és különösen annak 6. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Magyarország 2020. augusztus 6-i kérelme alapján a Tanács az (EU) 2020/1561 végrehajtási határozattal (2) pénzügyi támogatást nyújtott Magyarországnak legfeljebb 504 330 000 EUR összegű és legfeljebb 15 éves átlagos futamidejű hitel formájában, annak érdekében, hogy kiegészítse Magyarországnak a Covid19-járvány hatása, valamint az említett járványnak a munkavállalókat és önfoglalkoztatókat érintő társadalmi-gazdasági következményei kezelésére irányulóan tett nemzeti erőfeszítéseit.
                  
               
                     (2)
                  
                  
                     A Magyarország általi felhasználásra szánt hitel célja az (EU) 2020/1561 végrehajtási határozat 3. cikkében említett csökkentett munkaidős foglalkoztatáshoz hasonló intézkedések és az egészségügyi vonatkozású intézkedések finanszírozása volt.
                  
               
                     (3)
                  
                  
                     A Covid19-világjárvány következtében Magyarországon a gazdaságilag aktív népesség jelentős része nem tudta folytatni tevékenységét. Ez Magyarországon a közkiadások több alkalommal való hirtelen és nagymértékű emelkedéséhez vezetett egy új intézkedés – nevezetesen az önfoglalkoztatók számára a védintézkedések által érintett ágazatokban nyújtott egyszeri jövedelemtámogatás – és az (EU) 2020/1561 végrehajtási határozat 3. cikkének f), g), h), i) és j) pontjában említett intézkedések tekintetében.
                  
               
                     (4)
                  
                  
                     A Covid19-járvány és a Magyarország által a járvány megfékezése érdekében 2020-ban és 2021-ben végrehajtott rendkívüli intézkedések, valamint az említett járvány társadalmi-gazdasági és egészségügyi következményei drámai hatást gyakoroltak és gyakorolnak továbbra is az államháztartásra. 2020 végén Magyarországon az államháztartási hiány a bruttó hazai termék (GDP) 8,0 %-a, az államadósság pedig a GDP 80,1 %-a volt. A Bizottság 2021. őszi előrejelzése szerint Magyarország államháztartási hiánya és államadóssága 2021-ben várhatóan a GDP 7,5 %-ára, illetve 79,2 %-ára szűkül, a GDP-je pedig 2021-ben várhatóan 7,4 %-kal emelkedik.
                  
               
                     (5)
                  
                  
                     2021. december 1-jén Magyarország további 147 140 000 EUR összegű pénzügyi támogatást kért az Uniótól a Covid19-járvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányulóan 2020-ban és 2021-ben tett nemzeti erőfeszítéseinek – különösen a (6)–(8) preambulumbekezdésben említett intézkedéseknek – további kiegészítése érdekében.
                  
               
                     (6)
                  
                  
                     A 485/2020. (XI. 10.) Korm. rendelettel (3) Magyarország az (EU) 2020/1561 végrehajtási határozat 3. cikkének f), g), h) és j) pontjában említett adóügyi intézkedések közül többet meghosszabbított a szükségállapot végéig, illetve módosított. A Magyarország által kért hitelt kizárólag a 2020. december és 2021. június közötti időszakra vonatkozó kiadások fedezésére szánják. A kormányrendelet kifejezetten előírja, hogy a kedvezményezetteknek fenn kell tartaniuk a kormányrendelet hatálybalépésekor érvényben lévő munkaszerződéseket, és azokat a vonatkozó intézkedések időtartama alatt nem szüntethetik meg munkáltatói felmondás útján. A támogatásra jogosult ágazatok körét az 571/2020. (XII. 9.) Korm. rendelet (4) 1. §-ával, a 638/2020. (XII. 22.) Korm. rendelet (5) 1. §-ával, a 105/2021. (III. 3.) Korm. rendelet (6) 1. §-ával, a 147/2021. (III. 27.) Korm. rendelet (7) 1. §-ával és a 204/2021. (IV. 29.) Korm. rendelet (8) 1. §-ával módosították. A világjárvány által leginkább sújtott ágazatokban Magyarország – eredetileg a 2020. március és december közötti időszakra vonatkozóan – mentesítette a munkáltatókat a szociális hozzájárulási adófizetési és szakképzési hozzájárulás fizetési kötelezettség alól, és – eredetileg a 2020. március és június közötti időszakra vonatkozóan – csökkentette a munkáltatók által fizetendő rehabilitációs hozzájárulás mértékét. Magyarország emellett – eredetileg a 2020. március és június közötti időszakra vonatkozóan – kizárta a személyi jellegű kifizetéseket a kisvállalati adó (KIVA) adóalapjából. Mindezen intézkedések tekintetében az összes kiadásnak (vagy elmaradt bevételnek) csak a munkaidőt csökkentő, illetve felfüggesztő, vagy a munkavállalók munkaviszonyát a rendelkezésre álló legfrissebb eredményadatok időpontjáig folyamatosan fenntartó vállalkozásokkal kapcsolatosan felmerülő része képezi a kérelem tárgyát. Mivel az említett intézkedések állami bevételekről történő lemondást jelentenek, a közkiadásokkal egyenértékűnek tekinthetők.
                  
               
                     (7)
                  
                  
                     Magyarország továbbá a 105/2021. (III. 3.) Korm. rendelettel, a 147/2021. (III. 27) Korm. rendelet 1. §-ával és a 204/2021. (IV. 29) Korm. rendelet 1. §-ával módosította az (EU) 2020/1561 végrehajtási határozat 3. cikkének i) pontjában említett, a kisadózó vállalkozások tételes adója (KATA) alóli mentességet, amelyet eredetileg a 2020. március és június közötti időszakra vezettek be, majd 2021. márciustól áprilisig meghosszabbítottak. A kérelem kizárólag az önfoglalkoztatók és az egyszemélyes társaságok támogatásához kapcsolódó kiadásokat foglalja magában. Az intézkedés az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel célja, hogy a jövedelemcsökkenéssel vagy -kieséssel szemben védelmet nyújtson az önfoglalkoztatók vagy a munkavállalók hasonló kategóriái számára.
                  
               
                     (8)
                  
                  
                     Az önfoglalkoztatók kompenzációs támogatásáról szóló 310/2021. (VI. 7.) Korm. rendelettel (9) Magyarország új, egyszeri jövedelemtámogatási rendszert vezetett be az önfoglalkoztatók számára a kijárási korlátozások által érintett ágazatokban azzal a feltétellel, hogy a kedvezményezettek a tevékenységüket a szükségállapot várható megszűnését követő legalább két hónapig fenntartják. Az egyszeri kifizetés összege a havi garantált minimálbér összegével (219 000 HUF) egyenlő. A támogathatósági időszak a szükségállapot végével ér véget. A program célcsoportját az alkalmazottal nem rendelkező és az ágazati bérrendszer keretében támogatásra nem jogosult egyéni vállalkozók alkotják. Az intézkedés az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel célja, hogy a jövedelemcsökkenéssel vagy -kieséssel szemben védelmet nyújtson az önfoglalkoztatók vagy a munkavállalók hasonló kategóriái számára.
                  
               
                     (9)
                  
                  
                     Magyarország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Magyarország megfelelő bizonyítékot nyújtott be a Bizottságnak arra vonatkozóan, hogy a Covid19-világjárvány társadalmi-gazdasági hatásainak kezelése érdekében hozott nemzeti intézkedések miatt 2020. február 1-je óta a tényleges és tervezett közkiadások 897 720 542 EUR-val emelkedtek. Ez hirtelen és nagymértékű növekedést jelent, mivel egyaránt összefügg az új intézkedéssel és a csökkentett munkaidőben való foglalkoztatáshoz és hasonló intézkedésekhez közvetlenül kapcsolódó, meglévő intézkedések kiterjesztésével, amelyek a magyarországi vállalkozások és munkaerő jelentős hányadát érintik. Magyarország a megemelt összegű kiadásokból 113 740 000 EUR-t uniós forrásokból finanszírozott. Magyarország a megemelt összegű közkiadásokból 132 510 542 EUR-t önfinanszírozás útján finanszírozott.
                  
               
                     (10)
                  
                  
                     Az (EU) 2020/672 rendelet 6. cikkének megfelelően a Bizottság konzultált a magyar hatóságokkal, és ellenőrizte a 2021. december 1-jei kérelemben említett, a csökkentett munkaidős foglalkoztatáshoz hasonló intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
                  
               
                     (11)
                  
                  
                     Következésképpen pénzügyi támogatást kell nyújtani annak érdekében, hogy Magyarország segítséget kapjon a Covid19-világjárvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – meg kell hoznia a részletek és részfolyósítások futamidejére, nagyságára és rendelkezésre bocsátására vonatkozó döntéseket.
                  
               
                     (12)
                  
                  
                     Magyarországnak és a Bizottságnak ezt a határozatot figyelembe kell vennie az (EU) 2020/672 rendelet 8. cikkének (2) bekezdésében említett hitelmegállapodásban.
                  
               
                     (13)
                  
                  
                     E határozat nem sértheti a belső piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikkével összhangban értesítsék a Bizottságot a potenciális állami támogatás eseteiről.
                  
               
                     (14)
                  
                  
                     Magyarországnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy Magyarországon milyen mértékben valósultak meg ezek a kiadások.
                  
               
                     (15)
                  
                  
                     A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Magyarország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
                  
               ELFOGADTA EZT A HATÁROZATOT:
         
            1. cikk
            Az (EU) 2020/1561 végrehajtási határozat a következőképpen módosul:
            
                        1.
                     
                     
                        A 2. cikk a következőképpen módosul:
                        
                                    a)
                                 
                                 
                                    az (1) bekezdés helyébe a következő szöveg lép:
                                    
                                       „(1)   Az Unió Magyarország rendelkezésére bocsát legfeljebb 651 470 000 EUR összegű hitelt. A hitel maximális átlagos futamideje 15 év.”;
                                    
                                 
                              
                                    b)
                                 
                                 
                                    a (4) bekezdés helyébe a következő szöveg lép:
                                    
                                       „(4)   Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. A további részleteket az említett hitelmegállapodás feltételeivel összhangban, vagy adott esetben az ahhoz fűzött kiegészítés, vagy egy módosított hitelmegállapodás hatálybalépésétől függően kell folyósítani.”
                                    
                                 
                              
                  
                        2.
                     
                     
                        A 3. cikk helyébe a következő szöveg lép:
                        
                           „3. cikk
                           Magyarország a következő intézkedéseket finanszírozhatja:
                           
                                       a)
                                    
                                    
                                       átmeneti támogatás a turisztikai térségekben található szálláshelyek korszerűsítéséhez a meglévő munkaerő megtartása céljából, a szálláshelyek országos fejlesztéséről szóló 2080/2020. Korm. határozat szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
                                    
                                 
                                       b)
                                    
                                    
                                       átmeneti támogatás az élelmiszer-feldolgozást végző vállalkozások számára a 25/2020. (VI.22.) AM rendelet szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
                                    
                                 
                                       c)
                                    
                                    
                                       átmeneti támogatás a nem évelő növények termesztése és a növényi szaporítóanyag termesztése ágazatban kertészeti tevékenységet végző vállalkozások számára a 26/2020. (VI.22.) AM rendelet szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
                                    
                                 
                                       d)
                                    
                                    
                                       átmeneti támogatás a halgazdálkodási tevékenységet végző vállalkozások számára a 30/2020. (VI.22.) AM rendelet szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
                                    
                                 
                                       e)
                                    
                                    
                                       a veszélyhelyzet időszakában lejárt gyermekgondozási ellátások meghosszabbítása 2020. június 30-ig, az 59/2020. (III. 23.) Korm. rendeletben és a 2020. évi LVIII. törvény 71. §-ában előírtak szerint;
                                    
                                 
                                       f)
                                    
                                    
                                       a munkáltatók szociális hozzájárulási adófizetési kötelezettségének – kiterjesztett hatályú és módosított – felfüggesztése egyes ágazatokban a (módosított) 47/2020. (III. 18.) Korm. rendelet 4. §-ának a) pontjában foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatos részére;
                                    
                                 
                                       g)
                                    
                                    
                                       a munkáltatók – kiterjesztett hatályú és módosított – mentesítése a szakképzési hozzájárulás fizetési kötelezettsége alól egyes ágazatokban, a (módosított) 47/2020. (III. 18.) Korm. rendelet 4. §-ának a) pontjában foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatos részére;
                                    
                                 
                                       h)
                                    
                                    
                                       a munkáltatók által fizetendő rehabilitációs hozzájárulás mértékének – kiterjesztett hatályú és módosított – csökkentése egyes ágazatokban a (módosított) 47/2020. (III. 18.) Korm. rendelet 4. §-ának a) pontjában foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatos részére;
                                    
                                 
                                       i)
                                    
                                    
                                       a kisadózó vállalkozások tételes adója (KATA) alóli – kiterjesztett hatályú és módosított – mentesség kisadózó vállalkozások számára egyes ágazatokban, a (módosított) 47/2020. (III. 18.) Korm. rendelet 5. §-ában foglaltak szerint, a kiadásoknak az önfoglalkoztatók és az egyszemélyes társaságok támogatásához kapcsolódó részére;
                                    
                                 
                                       j)
                                    
                                    
                                       a személyi jellegű kifizetések – kiterjesztett hatályú és módosított – kizárása a kisvállalati adó (KIVA) adóalapjából egyes ágazatokban a (módosított) 47/2020. (III. 18.) Korm. rendeletben foglaltak szerint, a kiadásoknak a munkaidőt csökkentő, illetve felfüggesztő, vagy a munkavállalók munkaviszonyát folyamatosan fenntartó vállalkozásokkal kapcsolatos részére;
                                    
                                 
                                       k)
                                    
                                    
                                       egyszeri rendkívüli juttatás az egészségügyi és egészségügyben dolgozók számára a világjárvány idején nyújtott többletmunkájuk elismeréseként, a 275/2020. (VI. 12.) Korm. rendeletben foglaltak szerint;
                                    
                                 
                                       l)
                                    
                                    
                                       az állami tulajdonú vállalatoknál a világjárvány megfékezésére bevezetett különleges intézkedésekkel kapcsolatos költségek;
                                    
                                 
                                       m)
                                    
                                    
                                       a Közbeszerzési és Ellátási Főigazgatóságról (KEF) szóló 250/2014. (X. 2.) Korm. rendelet alapján a világjárvány megfékezésére és az állami tisztviselők személyes egészségének védelmére irányuló különleges intézkedésekkel kapcsolatos költségek;
                                    
                                 
                                       n)
                                    
                                    
                                       az egészségügyi és az egészségügyben dolgozók és a betegek magas szintű védelmét szolgáló kórházi infrastruktúrával és beruházásokkal kapcsolatos költségek, az Operatív Törzs felállításáról szóló 1012/2020. (I. 31.) Korm. határozat szerint;
                                    
                                 
                                       o)
                                    
                                    
                                       a kórházakban és más egészségügyi intézményekben az egészségügyi és az egészségügyben dolgozók magas szintű védelmét szolgáló egyéni védőeszközök és felszerelések közvetlen költségei, az Operatív Törzs felállításáról szóló 1012/2020. (I. 31.) Korm. határozat szerint.
                                    
                                 
                                       p)
                                    
                                    
                                       egyszeri jövedelemtámogatási rendszer az önfoglalkoztatók számára a védintézkedések által érintett ágazatokban azzal a feltétellel, hogy a kedvezményezettek a tevékenységüket a szükségállapot várható megszűnését követő legalább két hónapig fenntartják, a 310/2021. (VI.7.) Korm. Rendeletben előírtak szerint;”
                                    
                                 
                     
                  
                        3.
                     
                     
                        A 4. cikk helyébe a következő szöveg lép:
                        
                           „4. cikk
                           
                              (1)   Magyarország 2021. április 28-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtotta.
                           
                           
                              (2)   Amennyiben a 3. cikkben említett intézkedések a tervezett közkiadásokon alapulnak, és az e határozatot módosító végrehajtási határozat tárgyát képezték, Magyarország az említett módosító végrehajtási határozat elfogadásától számított hat hónapon belül, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.”.
                           
                        
                     
                  
         
            2. cikk
            Ennek a határozatnak Magyarország a címzettje.
            Ez a határozat azon a napon lép hatályba, amelyen a címzettet e határozatról értesítették.
         
         
            Kelt Brüsszelben, 2022. január 25-én.
            
               
                  a Tanács részéről
               
               
                  az elnök
               
               C. BEAUNE
            
         
         
            (1)  HL L 159., 2020.5.20., 1. o.
         
         
            (2)  A Tanács (EU) 2020/1561 végrehajtási határozata (2020. október 23.) a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján Magyarországnak nyújtandó ideiglenes támogatásról (HL L 357., 2020.10.27., 24. o.).
         
            (3)  Kihirdetve a Magyar Közlönyben 2020. november 10-én (242. sz.), 7671. o.
         
            (4)  Kihirdetve a Magyar Közlönyben 2020. december 9-én (273. sz.), 9076. o.
         
            (5)  Kihirdetve a Magyar Közlönyben 2020. december 22-én (287. sz.), 10473. o.
         
            (6)  Kihirdetve a Magyar Közlönyben 2021. március 5-én (37. sz.), 1509. o.
         
            (7)  Kihirdetve a Magyar Közlönyben 2021. március 27-én (52. sz.), 2042. o.
         
            (8)  Kihirdetve a Magyar Közlönyben 2021. április 29-én (73. sz.), 2676. o.
         
            (9)  Kihirdetve a Magyar Közlönyben 2021. június 7-én (104. sz.), 4469. o.